王禹偁
和杨遂贺雨
我罢内庭职，出临永阳民。
永阳民虽庶，未免多饥贫。
富之既无术，龊龊为谨身。
可堪今夏旱，如燎复如焚。
厥田本涂泥，坐见生埃氛。
稚老无所诉，嗷嗷望穹旻。
食禄忧人忧，蚤夜眉不伸。
促决狱中囚，遍祷境内神。
楚辞有山鬼，庙貌罗水滨。
胡法有浮图，寺宇连城闉。
斋庄命寮寀，供给抽俸缗。
鼓笛迎湫水，香花照金轮。
诚知非典故，且慰旱熯人。
偶与天雨会，霶霶四郊匀。
插秧复修堰，野叟何欣欣。
可办官赋调，亦免农艰辛。
燮调赖时相，感应由圣君。
于吾复何有，敢望歌颂云。
清流杨水部，德与我为邻。
仇香官位屈，何逊诗格新。
见投贺雨篇，言自人口闻。
夫君盖私我，过实岂相亲。
为霖非我事，职业唯词臣。
若有民谣起，当歌帝泽春。
庶使采诗官，入奏助南薰。